Bild: Arestări la Berlin, la evenimentele de sărbătorire a Zilei Victoriei
- Emanuel Nițulescu
- 10 mai 2024, 12:32
Poliția berlineză a reținut zece persoane care au încălcat regulile stabilite pentru desfășurarea evenimentelor comemorative de sărbătorire a Zilei Victoriei și împlinirea a 79 de ani de la înfrângerea nazismului, relatează ziarul Bild.
Sărbătorire a Zilei Victoriei fără Sf. Gheorghe
Câteva sute de persoane au fost prezente pe 8 și 9 mai la monumentele memoriale sovietice din Treptower Park și Tiergarten pentru a-i comemora pe soldații sovietici căzuți în lupta împotriva fascismului. Poliția, care a fost prezentă la intrările în parcurile amintite i-a verificat pe participanții la aceste comemorări, pentru a-i împiedica să arboreze simbolurile sau obiectele interzise. Regulile nu au fost însă întotdeauna respectate.
Vizitatorii au putut arbora panglici cu simbolistica Sf. Gheorghe în zona memorială, dar unii dintre participanții la adunări, potrivit Bild, au adresat injurii poliției. Anterior, poliția berlineză a interzis steagurile, bannerele, panglicile cu simbolul Sfântului Gheorghe, purtarea uniformelor militare și elementelor sale, a simbolurilor V, Z și a altor simboluri legate de conflictul din Ucraina, la sărbătorile Zilei Victoriei de la memorialele sovietice. Interdicția a inclus și intonarea de marșuri și cântece militare ( „în special a tuturor variantelor „Războiului Sfânt”), sau afișarea cu steagurile cu stemele URSS, Belarus, Cecenia și a simbolurilor asociate cu regiunile Crimeea, RPD, LPR, Herson și Zaporojie.
Autoritățile au interzis și manifestarea aprobării deschise a acțiunilor Rusiei legate de invazia sa în Ucraina.
Partea rusă a condamnat restricțiile
Restricțiile impuse de autoritățile germane nu au vizat și pe membrii delegațiilor diplomatice și pe „alte persoane privilegiate”, precum veteranii din cel de-al Doilea Război Mondial care au avut voie să poarte uniforma militară și elementele acesteia, precum și panglica Sf. Gheorghe.
Simbolurile rusești au fost permise ca parte a coroanelor, florilor și altor articole destinate depunerii.
Regulile au intrat în vigoare la ora 06:00 (07:00 ora Bucureștiului) pe 8 mai și s-au întins până la ora 22:00 (23:00 ora Bucureștiului) pe 9 mai la cele trei memoriale sovietice din Berlin - în parcul Treptower, în cartierele Tiergarten și Pankow.
Amabasada rusă a protestat în termeni fermi cu privire la interzicerea expunerii drapelului și simbolurilor ruse asociate Zilei Victoriei și a cerut anularea respectivelor măsuri.